РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/489-15

30. новембар 2015. године

Б е о г р а д

З А П И С Н И К

34. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 25. НОВЕМБРА 2015. ГОДИНЕ

Седница је почела у 11,15 часова.

Седницом је председавала Весна Марјановић, председница Одбора.

Седници су присуствовали: Милорад Цветановић, Небојша Татомир, Сања Николић, Саша Мирковић, Ненад Милосављевић, мр Александра Јерков и Бранка Каравидић, чланови Одбора.

Седници је присуствовао: Мирко Крлић, Саша Максимовић и Александар Чотрић, заменици чланова Одбора.

Седници нису присуствовали чланови Одбора: Милена Турк, Владимир Ђукановић, Душица Стојковић, Срђан Драгојевић, Мира Петровић и Љиљана Несторовић, нити њихови заменици.

На предлог председавајућег, чланови Одбора су једногласно усвојили следећи:

Д н е в н и р е д:

1. **Разматрање допуне документације и утврђивање листе кандидата и листе организација за предлагање кандидата за члана Савета Регулаторног тела за електронске медије, сагласно члану 10. став 6. Закона о електронским медијима;**
2. **Одлучивање о покретању поступка за избор кандидата за чланове Програмског савета Јавне медијске установе Радио-телевизија Србије;**
3. **Разно.**

**ПРВА ТАЧКА -** Разматрање допуне документације и утврђивање листе кандидата и листе организација за предлагање кандидата за члана Савета Регулаторног тела за електронске медије, сагласно члану 10. став 6. Закона о електронским медијима.

**Весна Марјановић** је у уводном излагању подсетила чланове Одбора да је на 33. седници Одбора утврђен додатни рок за допуну документације за удружења чији су циљеви остваривања слободе изражавања и заштита деце, који је истекао 19. новембра.

Подсетила је чланове Одбора на Одлуку која је донета на 33. седници Одбора и напоменула је да су удружења у предвиђеном року доставила допуну документације коју је секретар Одбора проследио члановима Одбора.

Истакла је да je шеснаест организација доставилo потпуну документацију: Заједничка пријава организација: Асоцијација “Банат-инфо” из Зрењанина, Удружење грађана “Кормило” из Зрењанина, “Едукативни центар за рурални развој” из Зрењанина и AP “Madach” Amator Szinhaz, Хуманитарна организација “Дечје срце”, Друштво за развој деце и младих “Отворени клуб” из Ниша, Дечији центар “Мали Принц, Балканска истраживачка мрежа “БИРН”, Удружење за помоћ деци са посебним потребама “Наши снови”, Удружење грађана “Шанса”, Савез „МНРО“ Србије, “Центар за права детета”, Удружење за помоћ “МНРО”, “Нексус” из Врањa, Медијски центар „Бета“, Грађански фонд “Панонија“, „Београдски фонд за политичку изузетност“, Комитет правника за људска права „ЈУКОМ“ и Удружење грађана за демократију и грађанско образовање „Грађанске иницијативе“.

Напоменула је да је за поједина удружења утврђено да су регистрована у последње три године и да немају најмање три реализована пројекта из области остваривање слободе изражавања, као и да у складу са тим не испуњавају Законом прописане услове да би били овлашћени предлагач за члана Савета Регулатора.

Подсетила је на чињеницу да су седамнаест удружења поднела пријаву која садржи образложени предлог само једног кандидата.

Нагласила је да су ова удружења у додатном року од петнаест дана доставиле допуну пријаве која се састоји од предлагања имена другог кандидата Првослав С. Плавшић и документације која није била потпуна приликом прве пријаве, док је организација “Пријатељи деце Србије” која је поднела пријаву са именом кандидата Првослава С. Плавшић, допунила своју пријаву са кандидатом Гораном Пековићем.

Рекла је да су организације које су предложиле једног кандидата, “Савез глувих и наглувих Србије", “Специјална Олимпијада Србије” и “Пријатељи деце Србије” доставиле приговоре на Одлуку Одбора са 33. седнице, одржане 10. новембра 2015.

Указала је на чињеницу да су четири удружења: „Share“ фондација, „Новосадска новинарска школа“, Удружење грађана „Родитељ“, Центар за истраживање, Транспарентност и одговорност „ЦРТА“ доставила потпуну документацију, али да се за приложене пројекте у пријави не може са сигурношћу утврдити да ли су наведене активности пројекти.

Истакла је да је потребно да се Одбор изјасни да ли прихвата допуну документације и да одлучи да ли су достављени пројекти у складу са Законом.

Председавајућа је отворила расправу у вези са овом тачком Дневног реда у којој су учествовали: Весна Марјановић, Саша Мирковић, Небојшта Татомир, Бранка Каравидић, Милорад Цветановић, Сања Николић и Александра Јерков.

**Саша Мирковић** је рекао да чланови Одбора за културу и информисање треба да се што мање мешају у поступак избора члана Савета Регулатора, испред удружења чији су циљеви остваривање слободе изражавања и заштита деце и да у складу са тим сматра да допуне свих удружења треба прихватити.

**Александра Јерков** је истакла да је процедура избора чланова Савета Регулатора изузетно компликована и упознала је чланове Одбора са делокруком рада Одбора за образовање, науку, технолошки развој и информатичко друштво.

Нагласила је да је сматра да постоји неколико проблема у вези са пристиглим пријавама и као неке од проблема издвојила је непотпуну документацију за поједина удружења и пријаве које садрже образложени предлог само једног канидата.

Навела је да сматра да Одбор треба да инсистира да сви овлашћени предлагачи упуте пријаву која садржи образложени предлог два кандидата, јер се на тај начин ојачава изборна функција Народне скупштине.

**Небојша Татомир** се сложио да је поступак предлагања кандидата за чланове Савета Регулатора компликован и поставио је питање зашто се пројекти и активности Националне организација особа са инвалидитетом Србије доводе у питање, када се ради о “кровној” организацији која представља уједињени инвалидски покрет Србије.

Предложио је члановима Одбора да прихвате све пријаве удружења и да поднете пројекте, неке од изузетно битних удружења у Србији, не доводе у питање.

**Весна Марјановић** је одговарајући на питања чланова Одбора рекла да је надлежна служба Народне скупштине пристиглу документацију проверавала у складу са Законом о електронским медијима, који јасно прописује које услове удружења треба да испуни како би могло да буду овлашћени предлагач за члана Савета Регулатора.

Истакла је да Закон не предвиђа додатно продужење рока за допуну документације и да Одбор на данашњој седници мора да дефинише начин на који ће утврдити Листу кандидата за избор члана Савета Регулаторног тела за електронске, коју је предложио овлашћени предлагач удружења чији су циљеви остваривање слободе изражавања и заштита деце.

Поновила је да се додатни рок односио искључиво на допуну документације, а не на допуну пријаве са образложеним предлогом другог кандидата.

**Бранка Каравидић** је констатовала да приговори организација упућених на Одлуку Одбора, садрже јако битне информације и аргументе и да морају бити узети у разматрање.

Нагласила је да сматра да није потребно да сва удружења, уколико кандидују истог кандидата, уз пријаву приложи и оверене фотокопије документата кандидата, већ да је довољно да једно од удружења приложи.

Поставила је питање на који ће се начин утврдити да ли поједине организације испуњавају Законом прописане услове.

Подржала је предлог Небојше Татомира да се све пријаве удружења прихвате.

**Милорад Цветановић** је подсетио чланове Одбора на садржај Одлуке донете на 33. седници и указао је на чињеницу да у допуњеној документацији постоје извесни недостаци у појединим пријавама удружења.

Предложио је члановима Одбора да прихвате све пријаве удружења које су уредно поднете.

Такође, указао је на чињеницу да је потребно детаљније размотрити пријаве удружења, које су у додатном року своје пријаве допунили са именом другог канидата.

**Сања Николић** је указала на чињеницу да је Одбор наложио удружењима да допуне искључиво недостајућу документацију, а не да своју пријаву допуне са именом другог кандидата.

Предложила је члановима Одбора да у овако допуњеним пријавама, прихвате пријаву удружења, али да не прихвате другог канидата, имајући у виду да је рок за подношења пријава истекао 4. новембра 2015. године.

Нагласила је да је процедура компликована и да је можда најједноставније да се прихвати предлог Небојше Татомира и прихвате све пријаве удружења, јер се на тај начин не би прекршио Закон и ниједно удружење не би било оштећено.

**Александра Јерков** је напоменула да је седамнаест удружења у додатном року своје пријаве допунило са именом другог канидата, што није било у складу са Законом с обзиром да је рок за подношење нових пријава истекао 4. новембра 2015. године.

Рекла је да Одбор треба да одбије пријаве удружења чија се допуна састоји од предлагања имена другог кандидата.

**Небојша Татомир** је истакао да је било доста проблема у вези са постпуком предлагања кандидата за чланове Савета Регулатора и поновио је да сматра да би најисправније било да Одбор прихвати све поднете пријаве удружења и препусти самим удружењима да се на заједничком састанку између себе договоре и утврде коначан предлог два кандидата.

**Весна Марјановић** је циртирала члан 11. Закона и упознала је чланове Одбора са законским корацима који иду након завршетка рока за подношење пријава.

Констатовала је да су се у току расправе могла чути два предлога о начину на који ће се листа кандидата и листа организација, које заједно чине јединственог овлашћеног предлагача за једног члана Савета Регулатора, утврдити.

Нагласила је да је предлог Александре Јерков да се у потпуности одбаце пријаве удружења које су своје пријаве у додатном року допунили другим кандидатом, односно пријаве оних удружења које су првобитне пријаве послали са образложеним предлогом само једног кандидата.

Указала је на чињеницу да се сви остали предлози, који су се у току расправе могла чути, суштински поклапају и заснивају на томе да се пријаве свих тридесет и девет удружења требају прихватити.

Поставила је питање члановима Одбора да ли се слажу да се на гласање ставе ова два предлога и да се Одбор о њима изјасни.

**Небојша Татомир** је поновио изнете предлоге и констатовао да се он слаже да се на гласање ставе ова два предлога.

**Александра Јерков** је истакла да би се прихватањем пријава свих тридесет и девет удружења и листе која се састоји од осам кандидата, отворила могућност да се на коначаном предлогу два кандидата за члана Савета Регулатора нађу и кандидати који нису у законском року кандидовани.

**Небојша Татомир** је напоменуо да ниједног кандидата за члана Савета Регулатора удружења нису накнадно пријавила.

Указао је на чињеницу да су се поједине допуне пријава састојале од предлагања имена другог кандидата, али да се ради о кандидатима која су удружења већ раније уредно кандидовала у законски прописаном року.

**Александра Јерков** је нагласила да су сви чланови Закона, као и услови које Закон о електронским медијима прописује подједнако важни и да сходно томе подједнако је важно да ли је одређено удружење, која улази у круг удружења које заједно чине јединственог овлашћеног предлагача, регистровано најмање три године пре дана расписивања јавног позива, или да ли је доставило образложен предлог једног кандидата, с обзиром да и једну и другу обавезу Закон прописује.

**Небојша Татомир** је напоменуо да су у поступку предлагања кандидата за чланове Савета Регулатора постојала бројна тумачења и да је очигледно да удружења нису на најбољи начин разумела Закон.

Рекао је да његов предлог има за циљ да отклони проблеме који су можда настали у самом поступку предлагања кандидата за чланове Савета Регулатора и да омогући свим организацијама да уђу у у круг организација које заједно чине јединственог овлашћеног предлагача из члана 9. став 1. тач. 6) Закона.

На тај начин организације би између себе, на заједничком састанку, договором утврдиле коначан предлог два кандидата за члана Савета Регулатора.

Председавајућа је закључила расправу у вези са овом тачком Дневног реда и ставила је на гласање предлог Александре Јерков да се одбију пријаве удружења која су поднела пријаве супротно члану 10. став 2. Закона о електронским медијима, због тога што нису поднели образложени предлог два кандидата за члана Савета Регулатора.

Одбор је са 3 гласа за, 1 гласом против и 7 чланова који нису гласали **одбио** предлог Александре Јерков.

Председавајућа је ставила на гласање предлог да се прихвате пријаве свих тридесет и девет удружењачији су циљеви остваривање слободе изражавања и заштита деце и да се Листа од осам кандидата за члана Савета Регулатора упути удружењима која улазе у круг удружења које заједно чине јединственог овлашћеног предлагача, како би у законски прописаном року утврдила коначан предлог два канидата за члана Савета Регулатора.

Одбор је са 8 гласова за и 3 гласа против **прихватио** овај предлог.

**ДРУГА ТАЧКА -** Одлучивање о покретању поступка за избор кандидата за чланове Програмског савета Јавне медијске установе Радио-телевизија Србије.

**Весна Марјановић** је у уводном излагању подсетила чланове Одбора да је Народна скупштина Републике Србије, на Деветој седници Другог редовног заседања у 2014. години, одржаној 8. децембра 2014. године, донела Одлуку о правилима о спровођењу јавног конкурса за избор кандидата за чланове Програмског савета Јавне медијске установе „Радио-телевизија Србије“.

Напоменула је да у складу са тачком 2. Одлуке, а на основу члана 29. Закона о јавним медијским сервисима и члана 60. Пословника Народне Скупштине, надлежни одбор расписује јавни конкурс за избор кандидата за чланове Програмског савета РТС-а.

Истакла је да су чланови Одбора у материјалу за седницу добили Предлог одлуке о покретању поступка за избор кандидата за чланове Програмског савета РТС-а, као и предлог текста Јавног конкурса.

С обзиром да поводом ове тачке Дневног реда није било расправе председавајућа је ставила на гласање Одлуку о покретању поступка за избор кандидата за чланове Програмског савета РТС-а.

Одбор је са 9 гласова за и 1 чланом који није гласао, **прихватио** Одлуку о покретању поступка за избор кандидата за чланове Програмског савета РТС-а.

Председавајућа је ставила на гласањетекст Јавног конкурса за избор кандидата за чланове Програмског савета Јавне медијске установе Радио-телевизија Србије.

Одбор је са 9 гласова за и 1 чланом који није гласао, **прихватио** текст Јавног конкурса за избор кандидата за чланове Програмског савета Јавне медијске установе Радио-телевизија Србије.

**ТРЕЋА ТАЧКА –** Разно.

Весна Марјановић је упознала чланове Одбора са информацијом да је представницима Аустријског културног форума у Београду послата молба за одржавање састанка, са иницијативом да се побољша сарадња парламентарних одбора за културу и информисање Републике Аустрије и Републике Србије.

Нагласила је да ће чланови одбора бити благовремено обавештени о датуму и времену одржавања састанака, као и о предложеним темама о којима ће се дискутовати на овом састанку.

Седница је завршена у 12,30 часова.

СЕКРЕТАР ОДБОРА ПРЕДСЕДНИЦА ОДБОРА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Дана Гак Весна Марјановић